Publication: Magyar Közlöny
Issue: MK-2001-60 (Year: 2001, Number: 60)
Era: 1990-2004
Section: december 16-án aláírt Európai Megállapodás kihirdetéséről szóló 1994. évi I. törvény 4. §-ának a) pontjában kapott
Paragraph Index: 3

2. § A Jegyzőkönyv magyar nyelvű szövege a következő: „Jegyzőkönyv egyrészről a Magyar Köztársaság, másrészt az Európai Közösségek és azok tagállamai között a társulás létesítéséről szóló Európai Megállapodáshoz a megfelelőség-értékelésről és az ipari termékek elfogadásáról (angol rövidítés: PECA) Az Európai Közösségek és Magyarország (a továbbiakban: Felek), tekintettel Magyarország felvételi kérelmére az Európai Unióba, és arra, hogy az ilyen tagság feltételezi az Európai Közösségek acquis-jának hatékony alkalmazását, elismerve, hogy a közösségi jog Magyarország általi fokozatos elfogadása és alkalmazása lehetőséget ad a belső piac bizonyos előnyeinek kiaknázására és hatékony működésének biztosítására bizonyos ágazatokban a csatlakozás előtt, figyelembe véve, hogy azon szektorok esetében, amelyekre ez a Jegyzőkönyv vonatkozik, Magyarország nemzeti jogszabályai alapvetően a közösségi jogot veszik át, figyelembe véve az áruk szabad mozgásának elveire és a termékminőség javításának előmozdítására vonatkozó közös kötelezettségvállalást, ezáltal biztosítva az állampolgáraik egészségét, biztonságát és a környezet védelmét, beleértve a szakértői segítségnyújtást és a közöttük fennálló együttműködés más formáit, törekedve az Európai Megállapodásnak a megfelelőségértékelésről és az ipari termékek elfogadásáról szóló Jegyzőkönyve (a továbbiakban: Jegyzőkönyv) megkötésére a Felek között a termékek kölcsönös elfogadásának alkalmazása céljából olyan ipari termékek esetében, amelyek kielégítik a Felek egyikében történő törvényes forgalomba hozatal követelményeit, valamint a megfelelőség-értékelés eredményeinek kölcsönös elismerése céljából olyan ipari termékek esetében, amelyekre a közösségi jog vagy a nemzeti jogszabályok vonatkoznak, megjegyezve, hogy az Európai Megállapodás 73. Cikke — ahol lehet — rendelkezik az ilyen, kölcsönös elismerésről szóló megállapodás megkötéséről, tekintve a szoros kapcsolatot az Európai Közösségek és Izland, Liechtenstein és Norvégia között az Európai Gazdasági Térségről szóló Megállapodás révén, amely lehetővé teszi Magyarország és ezen országok között, a jelen Jegyzőkönyvvel egyenértékű, párhuzamos európai megfelelőség-értékelési megállapodás megkötésének fontolóra vételét, szem előtt tartva, hogy a Felek a Kereskedelmi Világszervezetet (WTO) létrehozó Megállapodásban Szerződő Felek, és különös figyelmet fordítanak a kereskedelem technikai korlátairól szóló WTO Megállapodásból eredő kötelezettségeikre, a következőkben állapodtak meg:

Source: https://magyarkozlony.hu/hivatalos-lapok/9478f51ba64b94134e4ea8752a1d190302f2f5b2/dokumentumok/ffe29ddb5a863841c8e4c91e5ade45607257de6d/letoltes